Kewers wat bome verwoes aan Oos-Rand | Netwerk24
Kewers wat bome verwoes aan Oos-Rand
Deur Jeanelle Greyling 25 Julie 2018 10:17
Die indringerboorkewer wat nou al soveel bome in verskeie dele van die land verwoes het, het nou na die Oos-Rand versprei.
" 'n Plaag polifagiese (veelvretende) boorkewers (Euwallacea sp.) is in Bedfordview geïdentifiseer en ons doen alles moontlik om te keer dat die kewer verder versprei," sê die Ekurhuleni-metro in 'n mediaverklaring.
'n Boom wat deur die veelvretende boorkewers se dodelike fungus besmet is. Foto: CITY OF EKURHULENI VIA FACEBOOK
Dié boorkewer besmet die bome met 'n dodelike fungus (Fusarium sp.), het Metro-Beeld-Suid vroeër berig.
Dit is reeds in Johannesburg, die Walter Sisulu Botaniese Tuin aan die Wes-Rand en in George in die Wes-Kaap geïdentifiseer.
Die metro sê hy kniehalter tans die verspreiding van die kewer deur die besmette bome af te kap en die hout te verbrand.
Die kewers maak merke op die boombas wat soos 'n koeël­gat lyk en verkleur het.
Kwesbare bome is onder meer avokado-, makadamianeut-, pekanneut-, perske-, lemoenbome en wingerde. Eksotiese bome soos esdoring, without, kamelia- en eikebome is ook kwesbaar.